Document ID: /roh_data/filtered/fineweb-2-filterrobots_roh.jsonl.gz/41753

Il grev accident sin la punt sur la Val Mulinaun ha chaschuna in mortori. Sco quai che la Polizia chantunala communitgescha, sajan dus autos collidads frontal. L'accident è capità la sonda curt avant las 16.00. Il manischunz ch'era sin viadi envers Trun e sia passagiera èn vegnì blessads grevamain e sgulads cun la Rega en l'ospital. Il manischunz è mort la saira en l'ospital a consequenza da sias grevas blessuras. Ils passagiers en l'auto che charrava en direcziun Mustér, sajan vegnids blessads levamain.
Trais accidents da moto aifer duas uras
Enturn mezdi hai dà trais accidents da traffic cun motociclists.
A Schiers è in motociclist cun passagiera curt avant mezdi vegnì en ina collisiun cun in auto, nua che omadus èn crudads. Suenter in tractament ambulant han omadus puspè pudì bandunar il ospital a Schiers.
Da viadi aval da Breil a Dardin è ina motociclista collidada las 12:15 cun in mir da sustegn. Cun blessuras levas è ella vegnida transportada cun il servetsch da salvament Surselva en il ospital a Glion.
Sin la vart sid dal Pass da Flüela ha las 13:30 in auto cun char annex surpassà in velocipedist. In motociclist è sinaquai collidà cun il char annex e crudà. El è vegnì transportà cun blessuras mezgrevas en il ospital a Scuol.